cyanic-selkie/wikianc huggingface dataset:
ז'ורז' פומפידו
ז'ורז' ז'אן רמון פומפידו (בצרפתית: Georges Pompidou; 5 ביולי 1911 - 2 באפריל 1974) היה פוליטיקאי צרפתי, ראש ממשלת צרפת ה-151 ונשיאה השני של הרפובליקה הצרפתית החמישית.
נעוריו ותחילת דרכו
פומפידו נולד בקומונה מוֹנְבּוּדִיףְ שבמחוז קנטל במרכז צרפת. הוא למד בבית הספר התיכון "לואי-לה-גראן", שם התחבר עם המשורר והמדינאי הסנגלי לאופולד סדר סניור.
את לימודיו האקדמיים סיים פומפידו עם תואר בספרות מהאקול נורמל סופרייר. בתחילה שימש פומפידו כמורה לספרות בבית ספר, עד שב-1953 שכר אותו גי דה רוטשילד לעבוד עבור משפחתו. ב-1956 הוא מונה למנהל הכללי של בנק המשפחה, והחזיק במשרה עד 1962. לאחר מכן, שכר אותו שארל דה גול כדי שינהל את "קרן אן דה גול לתסמונת דאון" (בתו של דה גול, אן, סבלה מתסמונת דאון).
ראש ממשלת צרפת
לאחר שב-16 באפריל 1962 התפטר ראש הממשלה מישל דברה, מונה פומפידו לתפקיד, אותו מילא תחת הנשיא דה גול עד ה-21 ביולי 1968. תקופת כהונתו היא הארוכה ביותר מבין ראשי הממשלה ברפובליקה החמישית. מועמדותו לתפקיד ראש הממשלה הייתה שנויה במחלוקת מכיוון שפומפידו לא היה חבר באספה הלאומית, ובאוקטובר 1962 אף התקבלה נגדו הצעת אי-אמון, אותה ביטל דה גול. המפלגה הגוליסטית זכתה בבחירות שנערכו באותה שנה ופומפידו נשאר בתפקידו. שנתיים לאחר מכן התמודד פומפידו עם שביתת הכורים, וב-1967 הוביל את המפלגה לניצחון דחוק בבחירות.
רבים ראו בו את האחראי לסיומו של מרד הסטודנטים במאי 1968, כשניהל משא ומתן עם האיגודים המקצועיים והמעסיקים ובכך שבר את אחדותם של הסטודנטים והפועלים. עד המשבר התאפיינה כהונתו של פומפידו בשגשוג כלכלי ובשלווה יחסית, אך בזמן האירועים התעוררו חילוקי דעות בין דה גול לפומפידו, שהחלו כשהאחרון לא הבין מדוע דה גול לא יידע אותו על נסיעתו לבאדן-באדן ב-29 במאי. בין השניים, שעד אז היו ביחסים טובים, שררה מאז מתיחות מתמדת. פומפידו הוביל את המפלגה לניצחון נוסף בבחירות 1968, אך התפטר לאחריהן. אף על פי כן, היה נראה כי הוא יהיה יורשו של דה גול, ואכן, בינואר 1969 הודיע פומפידו על מועמדותו לנשיאות. מספר שבועות לאחר מכן, הוזכר שמו בפרשת מרקוביץ'. פומפידו היה בטוח כי אנשיו של דה גול עומדים מאחורי כן.
נשיא צרפת
ב-28 באפריל 1969 פרש דה גול מהנשיאות לאחר תבוסתו במשאל עם שבו ביקש להפוך את הסנאט לגוף מייעץ ולתת סמכויות חזקות למועצות אזוריות. בבחירות שנערכו לאחר מכן נבחר פומפידו לנשיא צרפת הבא, כשהביס את איש המרכז, יו"ר הסנאט והנשיא בפועל אלן פוהר. על אף שהוגדר כגוליסט, היה פומפידו גמיש מדה גול, והתיר את הצטרפות הממלכה המאוחדת לקהילה האירופית ב-1973. פומפידו היה ספקן לגבי תוכנית "החברה החדשה" של ראש ממשלתו, ז'אק שבאן-דלמאס, וב-1972 החליף אותו בפייר מסמה, שהיה קרוב יותר לאידאולוגיה הגוליסטית שלו.
ב-1974, באמצע כהונתו, מת פומפידו במפתיע מסרטן.
לפומפידו היה בן מאומץ, אלן פומפידו, כיום נשיא משרד הפטנטים האירופי.
יעקב פינקרפלד
יעקב ("קובה") פינקרפלד (כ"ט בטבת תרנ"ז, ינואר 1897 – י"ח בתשרי תשי"ז, 23 בספטמבר 1956) היה אדריכל, ארכאולוג וחוקר בתי כנסת ובתי עלמין ישראלי יהודי.
קורות חייו
יעקב פינקרפלד נולד בעיר פשמישל שבגליציה בן ליואל, שגם הוא עסק באדריכלות, ולחדוה פרידה בת יעקב מינדרר. הוריו עלו גם הם ארצה בעקבות צאצאיהם. בתיכון למד בבית הספר הריאלי בלבוב. חונך על ברכי התרבות הפולנית, אך כבר בימי נעוריו תמך ברעיון הציוני והצטרף לתנועת השומר הצעיר. עלה לישראל ב-1920 עם הגל הראשון של עליית השומר הצעיר. עסק בתחילת דרכו בארץ בייבוש ביצות באזור זכרון יעקב. לאחר שחלה בעקבות פעילות זו, חזר לווינה לצורך הבראה ולימודי אדריכלות. חזר לארץ ב-1925. תקופה קצרה עבד במחלקה לעבודות ציבוריות של המנדט הבריטי, והחל מ-1930 נעשה אדריכל עצמאי, ועסק בעיקר בתכנון מבני ציבור (בקיבוצים בדרך כלל), ביניהם בית חנה בשד' בן-גוריון בתל אביב. במקביל לעיסוקו בתכנון מבני ציבור, עסק גם בפעילות מחקרית (ראו להלן).
היה אח לאנדה עמיר-פינקרפלד, מיקרוביולוגית, סופרת ומשוררת. בתו איה נישאה לצ'לן מנחם מאיר, בנה של גולדה מאיר.
הפיגוע ברמת רחל
בהמשך אותו יום נערך באתר החפירות הסמוך לקיבוץ רמת רחל סיור מטעם הכינוס, ובמהלך הסיור ירו חיילי הלגיון הירדני אש מקלעים ונשק קל על משתתפי הסיור. מהאש נהרגו 5 (אחד מהם נפטר כעבור מספר שנים כתוצאה מפציעתו) אנשים ורבים נפצעו, בין ההרוגים היה פינקרפלד שנפגע מהירי ונפטר בדרכו לבית החולים. הוא נקבר בבית העלמין בקיבוץ רבדים, בו התגורר בנו אורי.
עבודתו כאדריכל
מבנים שתכנן פינקרפלד נושאים לרוב קווים נקיים, צורות פשוטות, התאמה לתכונות החומר והתאמה מרבית לתכנון הפנים. שילב בתוכניותיו מוטיבים מזרח-תיכוניים שהיו חביבים עליו מבחינה ארכיטקטונית, והחשיבם כמתאימים לנוף הארץ.
פעילות מחקרית
עוד בשנות לימודיו החל להתעניין באמנות יהודית, ואסף חומר ציורי, תוכניות, תצלומים ותעודות המפיצות אור על היצירה האמנותית של היהודים בכל הדורות. במיוחד הטרידה אותו הדאגה לשרידי מבנים יהודיים בעלי ערך אמנותי בתפוצות הגולה שצפויה להם סכנת הרס ושכחה, ובשל כך הפציר בידידים ובמוסדות האחראיים לרכז את החומר המדעי ולשמר את המבנים בכל מקומות היישוב של בני ישראל במשך הדורות.
החל משנת 1930, עסק בחפירות ארכאולוגיות בחמת גדר, שומרון העתיקה, עציון גבר, בית שערים ועוד, במיוחד של בתי כנסת. במקביל לעיסוקו בבניית מבני ציבור במטרה לפענח את מבני השרידים ולהתקין תוכניות שיחזור. חקר את ההתפתחות המבנית של בתי הכנסת בישראל ומחוצה לה, בעיקר באגן הים התיכון (בפרט באיטליה ובתוניסיה) תוך מסעות מחקר. מחקריו החלוציים מהווים בסיס חשוב לחקר בתי כנסת עד היום. ספרו בתי הכנסת באיטליה מתקופת הרנסאנס עד ימינו (תשי"ד) סוקר בין היתר את אלה שבאלסנדריה, אסטי, טורינו, ליבורנו, טריאסטה, פיימונטה, פירנצה, קזאלה מונפראטו, קארמניולה, קראסקו, ורומא. ספרו בתי הכנסת באפריקה הצפונית (תשל"ד), יצא לאור לאחר מותו. ספר זה כולל סקר מפורט גם של בית הכנסת אלגריבה, באי ג'רבה בתוניסיה.
הנצחה
במקום בו נהרג בקיבוץ רמת רחל הוקם גן ארכאולוגי על-שם הנופלים.
גרייט בר
גרייט בר (מאנגלית: Great Bear; מילולית: דוב גדול) הוא יער גשם ממוזג בדרום מערב קולומביה הבריטית שבקנדה. הרוחות העולות מן הים אל רכסי ההרים גורמות לכמות משקעים מרובה באזור שבין ההרים לחוף.
גרייט בר הוא אחד מיערות הגשם הממוזגים הגדולים ביותר שיד האדם עוד לא נגעה בהם. בפברואר 2006 התגבש הסכם בין הממשלה המקומית וקואליציה רחבה של ארגוני שימור הסביבה, ציידים ובעלי אכסניות שהכריזו על פארק לאומי לאורך 250 ק"מ על רצועת החוף. השטח המוגן של הפארק כולל כ-18,000 קמ"ר, פי שניים משטחו של פארק ילוסטון, ועוד 46,900 קמ"ר שלא יהיה מוגן באופן מוחלט אבל ינוהל על פי תוכנית משותפת כדי לשמר את היער.
האזור משמש כבית גידול למאות מינים, ביניהם, פומה, זאב, סלמון, דוב גריזלי ותת סוג ייחודי בצבע לבן של דוב שחור אמריקני, בשם דוב קרמוד.
איברים
{{פירושונים|
ראו גם
}}
המרכז לטניס בישראל - אשקלון
המרכז לטניס בישראל - אשקלון, ע"ש מרג'ורי שרמן, הוא אחד מ-14 המרכזים ברחבי הארץ של המרכז לטניס בישראל.
הפעילות במרכז
במרכז 17 מגרשים, בהם אצטדיון ובו כ-500 מקומות ישיבה, חדר כושר, קיר אימון מקורה, מרחבים מוגנים (פעמוניות), מלתחות ושירותים, חניה וקפיטריה הכוללת מכירת ציוד טניס ושזירת מחבטים. המרכז מפעיל תוכניות טניס רבות לכל הגילאים: תוכנית לגני ילדים, תוכנית פיתוח מוטורי (גילאים 4-6), תוכנית מיני טניס (6-8), תוכניות טניס לגילאי 8-18, תוכנית תחרותית וחוגי טניס למבוגרים. המרכז מפעיל גם תוכניות למען הקהילה הממומנות בעיקר בזכות תרומות: תוכנית לילדים ומבוגרים בעלי צרכים מיוחדים, תוכנית לנערות בסיכון ותוכנית העצמה לילדים מהקהילה האתיופית.
תחרויות במרכז ובוגרים מפורסמים
הבוגר המפורסם ביותר של המרכז הוא רונן מורלי, אחד המאמנים הבולטים בטניס הישראלי ששימש כמאמן נבחרת הדייוויס של ישראל וגידל במהלך השנים אלופים רבים כמו הראל לוי, אנדי רם ויוני ארליך. בוגר נוסף הוא דימה לייפמן, שעלה מברית המועצות בגיל שש, החל מיד לשחק במרכז וכיום הוא משופטי הטניס הבכירים בארץ, שופט בתחרויות ברחבי העולם ומנהל מחלקת התחרויות של המרכז לטניס בישראל. המנהל הראשון של המרכז באשקלון היה מנשה מינס ואחריו היו דני גלי, בני שוורץ, רון קצב, משה וקנין (בוגו), יוסי מלכה ומשנת 2010 המנהל הוא שעיה אזר.
פעילות "במבצע צוק איתן"
במהלך מבצע צוק איתן בחודשים יולי-אוגוסט 2014 נאלץ המרכז לסגור את שעריו בשל החלטת פיקוד העורף ולכן ילדי המרכז, בעיקר בתוכנית התחרותית, לא יכלו לשחק טניס. בזכות העובדה שלמרכז לטניס בישראל יש 14 מרכזים ברחבי הארץ ובזכות תרומות מהארץ ומחו"ל, שולבו הילדים במחנות הקיץ ובתוכניות שפעלו במרכזים במרכז ובצפון הארץ, התארחו אצל משפחות מספר ימים או הגיעו לימי אימון מרוכזים.
קולחד
קולחד (במלטזית: Kullħadd) הוא עיתון שבועי מלטזי שיצא לאור על ידי מפלגת העבודה בשנת 1993. שם העיתון הוא גם המילה המלטזית ל"כולם", וגם שילוב של המילים המלטזיות "kull Ħadd" ("כל יום ראשון").
Popcorn Time
Popcorn Time (פופקורן טיים) היא תוכנת נגן מדיה חופשית בקוד פתוח וחוצת פלטפורמות. התוכנה נועדה להוות תחליף חופשי לשירותי הזרמת וידאו מבוססי מינוי, כגון נטפליקס או Hulu. התוכנה מזרימה תוכן וידאו פיראטי ישירות מ-YTS ושרתי טורנט אחרים.
התוכנה קיבלה תשומת לב תקשורתית חיובית ולא צפויה, והושוותה לנטפליקס, בשל קלות השימוש בה. Popcorn Time הוסרה מהרשת בפתאומיות על ידי מפתחיה המקוריים ב-14 במרץ 2014, שטענו שהם רוצים להתרחק מהפרויקט במקום להמשיך לדון בחוקיותו. בשל היותו מיזם קוד פתוח, כל המידע והתוכן להמשך פיתוחו והפצתו היו זמינים באופן חופשי לכל דורש, ועד מהרה החליפו מפתחים אחרים את מקומם.
תכונות
הממשק של Popcorn Time מציג תמונות ממוזערות ושמות של סרטים, באופן הדומה מאוד לזה של שירות נטפליקס. ניתן לערוך בהם חיפוש, או לדפדף בז'אנרים וקטגוריות. כאשר המשתמש בוחר לצפות באחד מהסרטים, הסרט מוזרם אליו באמצעות פרוטוקול ביטורנט. כמו לקוחות ביטורנט אחרים, Popcorn Time גם מעביר ו"זורע" הלאה את הסרט ללקוחות אחרים על ידי זרם ביטורנט. בדומה לסרטים, יש תמיכה לסדרות רבות.
חוקיותה של Popcorn Time לא ברורה. אתר האינטרנט של התוכנה טוען כי התוכנה "עשויה להיות לא חוקית בהתאם לחוקים מקומיים של מדינות", ואילו המפתחים המקוריים שלה מסרו את ההצהרה: "Popcorn Time, כפרויקט, הוא חוקי. בדקנו ארבע פעמים".
פיתוח
Popcorn Time פותחה במקור "בכמה שבועות"' על ידי קבוצת מפתחים מבואנוס איירס, ארגנטינה, שבחרו את "Pochoclín" (הנגזר מ-"pochoclo" - פופקורן, בלשון המקומית) כקמע שלהם. הם האמינו, שפיראטיות היא "בעיית שירות", שנוצרה בגלל "תעשייה שמציגה חדשנות כאיום על המתכון העתיק שלה לאיסוף רווחים". הם טענו, שספקי הזרמת וידאו הטילו יותר מדי הגבלות וכפו שירות לא מקביל בין מדינות שונות.
Popcorn Time נעשתה זמינה ללינוקס, OS X ו-Windows. קוד המקור של התוכנה אוחסן ב-GitHub, כפרויקט קוד פתוח. תורמים הוסיפו לתוכנה תמיכה ב-38 שפות - כולל עברית.
לפי ריאיון לאתר TorrentFreak, המפתחים הנוכחיים של Popcorn Time הוסיפו תמיכה ב-Chromecast, התקני DLNA ו-Apple TV.
קיימת גם גרסה לאנדרואיד.
פרסום
Popcorn Time קיבלה תשומת לב תקשורתית בזכות קלות השימוש בה, כאשר האתרים PC Magazine, ו-CBS news מכנים אותה "נטפליקס לפיראטים", וציינו את היתרונות הברורים שלה על פני נטפליקס, כגון הגודל של הספרייה, וזמינות הבחירות האחרונות. כתבת הוושינגטון פוסט, קייטלין דווי, אמרה כי ייתכן ש-Popcorn Time מנסה להפוך את המערכת המורכבת של שימוש בטורנטים, לנגישה וידידותית יותר למשתמשים על ידי יצירת מראה מודרני, נקי וממשק קל לשימוש.
ההסרה והחזרה
ביום 14 במרץ 2014, אתר הבית של Popcorn Time ומאגר התוכנה ב-GitHub הוסרו בפתאומיות. בעקבות זאת, קוד המקור אוחסן על שרתי המפיצים של התוכנה. המפתחים אמרו כי אף על פי שהתוכנה קיבלה סיקור תקשורתי חיובי ולא צפוי, הם פשוט רוצים להמשיך הלאה, וכי "הניסוי שלנו הכניס אותנו בדלתות של דיונים אין-סופיים על פיראטיות וזכויות יוצרים, איומים משפטיים ומנגנון מפוקפק, שגורם לנו להרגיש בסכנה בעשיית מה שאנחנו אוהבים. זה לא קרב שאנחנו רוצים לקחת חלק בו".
המפתחים טענו שרוב המשתמשים בתוכנה הם מחוץ לארצות הברית, וכי "התוכנה מותקנת בכל אחת מהמדינות על פני כדור הארץ; אפילו שתיים שאין להן גישה לאינטרנט", על ידי משתמשים שמוכנים "להסתכן בקנסות, תביעות והשלכות נוספות שעלולות להתרחש, רק כדי להיות מסוגלים לצפות בסרט שיצא לאחרונה, בפיג'מה ונעלי בית; רק כדי לקבל סוג של חוויה שמגיעה להם". הם גם הודו לכלי התקשורת על כך שלא תקפו אותם בסיקורים אודות Popcorn Time, והסכימו עם דעותיהם כי תעשיית הקולנוע היא אנטי-צרכנית ומגבילה מדי בכל הקשור לחדשנות.
ב-16 במרץ 2014 Popcorn Time שוחררה שוב ב-GitHub על ידי קבוצה אחרת של מפתחים, אך הוסרה שוב ב-2 באפריל.
ב-11 באפריל, לאחר הנפילות הקודמות, פורסמה שוב התוכנה בדומיין חדש ובדף חדש ב-GitHub, שהוסר אף הוא, בטענה להפרת זכויות יוצרים.
ב-20 באוקטובר 2015 הגרסה הרשמית של התוכנה, popcorntime.io הוסרה מהרשת על ידי מתכנת שגורש מצוות הפיתוח.
ב-5 בינואר 2022 הודיעו popcorn-time.tw שהם סוגרים עקב מחסור במשתמשים.
שתי קבוצות עיקריות עוסקות בפיתוח התוכנה: קבוצה רשמית וקבוצה של קהילת משתמשי התוכנה.
בישראל
ב-19 במאי 2015 הוציא בית המשפט המחוזי צו ארעי המורה לשישה ספקי אינטרנט ישראלים לחסום אתרים מהם ניתן להוריד את התוכנה. בהמשך הדיון, ב-1 ביולי 2015, בוטל הצו הארעי עקב עמדתה של חברת בזק בינלאומי.
גמר יורו 2016
מפגשים קודמים
לפני המשחק 2 הנבחרות נפגשו 24 פעמים. המאזן בין הנבחרות עמד על 18 ניצחונות לצרפת, 5 ניצחונות לפורטוגל ותוצאת תיקו אחת. הניצחון האחרון של פורטוגל על צרפת היה במשחק ידידות בצרפת בשנת 1975, לאחר משחק זה צרפת ניצחה בכל עשרת המפגשים הבאים בין הנבחרות.
שתי הנבחרות נפגשו 3 פעמים בטורנירי גמר, צרפת ניצחה בכל המפגשים. 2 מהמשחקים נערכו בטורניר היורו ואחד בגביע העולם:
אירועים חשובים במשחק
המחצית הראשונה התנהלה באופן שקול, צרפת הכתיבה את הקצב בתחילת המשחק. לא היו אירועים מיוחדים במחצית למעט 2 הזדמנויות של צרפת: נגיחה מסוכנת בקשת של אנטואן גריזמן בדקה ה-10 ובעיטה חזקה בסיבוב של מוסא סיסוקו בדקה ה-33. 2 המצבים נעצרו על ידי רוי פטריסיו שוערה של פורטוגל.
בדקה ה-7 כריסטיאנו רונאלדו קפטן נבחרת פורטוגל ומלך השערים שלה בכל הזמנים, ספג פציעה בברך עקב תיקול של דימיטרי פאייה הצרפתי. רונאלדו ניסה להמשיך לשחק אך לא יכל עקב פציעתו והוחלף בדקה ה-25 על ידי ריקארדו קווארסמה.
בדקה ה-66 קינגסלי קומאן שלח הגבהה לרחבה והניח אותה על הראש של גריזמן, שמ-5 מטרים נגח מעל השער.
בדקה ה-90+2 אנדרה פייר ז'יניאק כמעט ומכריע את ההתמודדות כאשר בעיטה חזקה בסיבוב שלו ליד השער פוגשת את הקורה.
במהלך ההארכה פורטוגל התעוררה וסיפקה הזדמנויות טובות.
בדקה ה-104 קווארסמה מוצא בקרן את הראש של אדר שנוגח טוב ונעצר על ידי הוגו לוריס.
בדקה ה-108 אדר נגע בידו בכדור, 20 מטרים משער של הוגו לורס, השופט חשב שהנגיעה הייתה של לורן קוסיילני שקיבל לא בצדק כרטיס צהוב. פורטוגל קיבלה כדור חופשי מסוכן ורפאל גריירו שלח אותו למשקוף.
בדקה ה-109 אדר כבש את שער הניצחון כאשר הוא השתחרר משמירה של לורן קוסיילני וסמואל אומטיטי במרחק של 22 מטרים מהשער ושלח כדור חזק ושטוח לפינה הימנית של השער של הוגו לוריס. השער הקנה לפורטוגל זכייה ראשונה בתולדותיה בטורניר היורו ובטורניר כדורגל גדול בכלל.
פירוט
שחקן מצטיין: פפה שופט: מאררק קלאטנבג קוונים: סיימון בק וג'ייק קולין שופט רביעי: ויקטור קסאי
לאחר המשחק
המשחק היה הניצחון התחרותי הראשון של פורטוגל על צרפת. הניצחון העניק לפורטוגל זכייה ראשונה בתולדותיה בטורניר בינלאומי גדול. בעקבות הזכייה פורטוגל העפילה לגביע הקונפדרציות 2017 ברוסיה בדרך להופעתה הראשונה בטורניר זה, זו הפעם הראשונה בה ישתתפו 3 מדינות מאותה קונפדרציה בתחרות (רוסיה המארחת, גרמניה אלופת העולם ופורטוגל אלופת אירופה).
רנאטו סאנצ'ס שנרכש מבנפיקה ליסבון על ידי באיירן מינכן מספר שבועות לפני תחילת הטורניר, הפך לשחקן הצעיר ביותר שזכה ביורו כאשר הוא בן 18 שנים ו-328 ימים.
לו צרפת הייתה זוכה בטורניר, קינגסלי קומאן שחקנה של באיירן מינכן היה הופך לשחקן הצעיר ביותר שזוכה ביורו כאשר הוא בן 20 שנים ו27 ימים.
הליקון (הר)
הליקון (ביוונית: Ἑλικών) הוא שמו של הר במרכז יוון, בין מפרץ קורינתוס ואגם קופאיס. על פי המיתולוגיה היוונית, בהר זה היו ממוקמים שני המעיינות אגניפה (Aganippe) והיפוקריני (Hippocrene), המקודשים למוזות. כתוצאה מכך, נודע הליקון כמקום משכנן של המוזות.
הנוסע הקדום פאוסאניאס תיאר את הליקון כהר הפורה ביותר, בו צומחים עשבים בעלי סגולות פלאיות, ואין בו עשבי רעל או נחשים.
השם הליקון מופיע בסדרת ספרי המדע הבדיוני "המוסד", של אייזיק אסימוב, כשמו של כוכב הלכת שבו גדל וממנו הגיע המלומד הארי סלדון למרכז הגלקסיה.
אליפות העולם בשחמט 2023
אליפות העולם בשחמט 2023 היא דו-קרב שחמט לקביעת אלוף העולם בשחמט, שהחלה ב-9 באפריל והסתיימה ב-30 באפריל 2023. מכיוון שהאלוף הנוכחי מגנוס קרלסן החליט שלא להגן על תוארו מול יאן נפומניאשצ'י מרוסיה, הזוכה בטורניר המועמדים 2022, שיחק נפומניאשצ'י נגד הזוכה במקום השני בתחרות המועמדים 2022, דינג לירן מהרפובליקה העממית של סין. דינג לירן ניצח בהתמודדות לאחר שבתום 14 המשחקים בקצב רגיל הסתיימו בתיקו 7–7 ו־4 המשחקים במהירים הסתיימו בתוצאה 2.5–1.5
האליפות נערכה בבירת קזחסטן, אסטנה וקרן הפרסים נקבעה על סכום של 2 מיליון דולר אמריקאי, כאשר החלוקה שלו תהיה 60/40.
נקבע כי בתחרות ישחקו 14 משחקים, ומי שיגיע לתוצאה של לפחות ½7 יזכה באליפות העולם. אם התוצאה תהיה שווה לאחר 14 משחקים, ישחקו משחקים בקצב מהיר יותר עד להכרעה. לאחר שבתום 14 משחקים התוצאה הייתה תיקו, 7 נקודות לכל שחקן. משחקי ההכרעה נקבעו ליום ראשון 30 באפריל. תחילה ישוחקו 4 משחקי שחמט מהיר (25 דקות לכל שחקן), ואם שוב לא תהיה הכרעה, ישחקו זוגות משחקי "בליץ" (5 דקות לכל שחקן).
הוויתור של קרלסן על התואר
כדי לשמור על התואר שלו, נדרש מגנוס קרלסן, האלוף הנוכחי, כמקובל, להגן עליו בדו-קרב מול מתמודד שזוכה בתחרות המועמדים. בדצמבר 2021, זמן קצר לאחר זכייתו באליפות ב-2021 מול יאן נפומניאשצ'י, העלה קרלסן ספק אם הוא יגן שוב על תוארו. הוא הצהיר שחסרה לו מוטיבציה, ואולי לא יגן על תוארו, אלא אם המתמודד הוא אלירזה פירוז'ה, שהגיע למקום השני בדירוג העולמי ב-2021 בעודו בן 18. באפריל 2022, קרלסן הרחיב ואמר כי אין סיכוי שהוא ישחק, ללא אזכור של יריב פוטנציאלי כלשהו.
כשתחרות המועמדים הסתיימה בתחילת יולי 2022, ניהלו פיד"ה וקרלסן מגעים בנוגע לאליפות העולם ולפורמט שלה, כאשר פיד"ה קיוותה שקרלסן ייתן תשובה עד 20 ביולי. ב-20 ביולי הודיע קרלסן כי לא יגן על תוארו.
המשמעות היא שקרלסן יאבד את תואר אלוף העולם, ודו-קרב אליפות העולם ב-2023 יהיה בין יאן נפומניאשצ'י (הזוכה בתחרות המועמדים 2022), שגם הפסיד לקרלסן באליפות העולם בשחמט 2021, לבין דינג לירן (הזוכה במקום ה-2 בתחרות המועמדים 2022).
תוצאות המשחקים
משחקים בקצב מהיר
משחק ראשון
יאן נפומניאשצ'י שיחק בכלים הלבנים ובחר בהסתעפות נדירה של הפתיחה הספרדית, וריאצית ההחלפה המעוכבת הכפולה, הכאת הפרש ב-ג6 לאחר נסיגת הרץ וההצרחה. זו איננה הסתעפות שנחשבת מסוכנת מבחינה תאורטית, אבל אם השחור לא מכיר אותה יכולה לגרום לו בעיות.
משחק שני
יאן נפומניאשצ'י ניצח במשחק השני, בכלים השחורים. דינג הפתיע בפתיחת המשחק כאשר שיחק 4. ח3 בגמביט המלכה הנדחה אך לאחר מכן שגה במסע ה-12. פ:ו6, והעמדה התמוטטה במהירות עד שנכנע במסע ה-29. נפומניאשצ'י  שיחק בבטחון ובמהירות, בשעה שדינג ניצל כמעט את כל זמנו עוד לפני המסע ה-20.
משחק שלישי
יאן נפומניאשצ'י שיחק שוב בכלים הלבנים, והמשחק חזר במדויק (עד המסע ה-17) אחר משחק בין אניש גירי ללירן משנת 2022.
משחק רביעי
דינג לירן ניצח במשחק הרביעי, והשווה את התוצאה ל-2-2.
משחק חמישי
נפומניאשצ'י ניצח במשחק החמישי, והתוצאה 3-2 לטובתו.
לאחר שלא השיג יתרון בפתיחה בה נקט במשחק השלישי (גמביט המלכה) חזר נפומניאשצ'י למסע 1. ה4 בו השתמש במשחק הראשון. המשחק עבר לפתיחה ספרדית הסגורה שבה השתמש דינג פעמים רבות. ככל הנראה שני השחקנים הכירו את המשחק בין עלי רזא פירוזג'א לאניש גירי שהתפתח בצורה זהה עד המסע ה-12 שם בחר פירוזג'א במסע 12. פא3 (וניצח); נפומניאשצ'י שיחק 12. רז5 ולאחר המשחק אמר שהעמדה במסע ה-12 היתה חלק מההכנה שלו לדו-קרב.
המשחק הפך למסובך מאוד, והמסע 19..רד8 הוביל לחילופי כלים שהשאירו את השחור עם רץ לא כל כך פעיל ואגף מלך שלא היה מוגן דיו. 23. ח4 היתה תחילת התוכנית של נפומניאשצ'י לנצל חולשות אלו. תוכנת המחשב ממליצה על 23...צא2 לצורך משחק נגד באגף המלכה. דינג זיהה את המסע 29...פ:ו5 כשגיאה המרכזית שלו (עדיף בהרבה 29...מהו6) ואמר כי לא זיהה את עוצמתו של המסע 33. ז4 שלאחריו היה לנפומניאשצ'י יתרון גדול. בנוסף דינג היה בלחץ זמן ניכר לפני המסע ה-40 והמסע 37...ח:ז5 היתה השגיאה המכרעת.
משחק שישי
דינג לירן ניצח במשחק השישי, והשווה את התוצאה ל-3-3. דינג בחר במערכת לונדון המביאה למשחק חצי סגור וזו הפעם הראשונה במסגרת דו-הקרב שננקטת פתיחה זו. נפומניאשצ'י המשיך בקו העיקרי של הפתיחה עד למסע ה-14...פד7 שלאחריו הפכה עמדתו ללא נוחה. במסע ה-20. מהז3 הציע הלבן מעבר לסיום, שייתכן שלנפומניאשצ'י היה עדיף מההמשך בו בחר. 23. צב3 היתה דרך טובה למרות ש-23. ב4 הועדף על ידי תוכנות השחמט. לאחר מכן שני היריבים מצאו את המסעים הטובים ביותר. 32. צג5 היה מסע טבעי, אך 32. מהה1 ששומר על הכל עוד מספר מסעים נראה עדיף. הסיכוי האחרון של השחור היה 32...מה:ג3 מסע שנפומניאשצ'י היה בוחר באופן אינטואיטיבי אבל ההסתעפות שמצילה אותו היתה ארוכה וקשה לחישוב, והעמדות נראו מפסידות. אחרי 32..מהג1 עמדת השחור היתה אבודה אבל הוא ניסה לקדם את רגלי א' שאכן נראה מסוכן. דינג פתח בהתקפה על המלך השחור ולאחר תוספת הזמן של המסע ה-40 מצא את המסע המבריק 41. ד5 שחסך ממנו סיום טכני וכפה מט מהיר משום שרגלי ד' מכסה את ה6 ומאפשר ללבן להקריב את המלכה לצורך המט. 44. מהו7 עם איומי המט שאין דרך למונעם אילצו את נפומניאשצ'י להיכנע.
משחק שביעי
המשחק השביעי הניב את ההכרעה החמישית, ביחס לשני משחקי תיקו בלבד, תוצאה יוצאת דופן עד מאוד בדו-קרבות לאליפות העולם. דינג לירן היה בעמדה מעט טובה יותר כשקפא לגמרי והפסיק לשחק בדוחק זמן; כאשר המשיך הפכה עמדתו לאבודה בתוך מסעים ספורים והוא נכנע כשנותרו לו שלוש שניות להשלמת מספר מסעים עד למסע ה-40.
משחק שמיני
המשחק השמיני הסתיים בתיקו, אך לאחר שדינג לירן החמיץ זכיה. דינג שיחק 4. ה3 נגד ההגנה הנימצו-הודית, אך לאחר 5. א3 מבנה הרגלים הפך דומה לזאמיש. לאחר מכן הוא שיחק 9. צא2 במה שהיה אמור להיות הפתעה משמעותית. לאחר המסע הטבעי של נפומניאשצ'י 9...ב6 דינג המשיך עם הקרבה זמנית של כלי ופריצה במרכז. על המסע 17. ד6 השקיע דינג למעלה מחצי שעה, אבל יצר הרבה בעיות לשחור. המסע 22...צח8 היתה טעות גסה, ולאחר 24. צד2 לדינג היתה עמדה זכויה. אם דינג היה מוצא את המסע 26. צד3 סביר להניח שהיה זוכה במשחק. 31...מהח4 היה מסע מפסיד ל-32. מה:ד8. אמנם המסע קשה לחישוב עקב ההסתעפויות הרבות שמבטיחות בריחה משח נצחי והכתרת רגלי ד'.
משחק תשיעי
המשחק התשיעי הסתיים בתיקו. במשחק זה בחר דינג לירן בהסתעפות של הגנת ברלין של הפתיחה הספרדית. בחירה מקובלת ברמה הגבוהה בשחמט מזה שנים רבות. פתיחה סולידית שהשחור יכול להכין מסעים רבים קדימה. הלבן שיחק 4. ד3 ודינג בחר ברעיון מעניין במסע ה-15 ...מהג7 אך שגה במסע ה-17...צב8, מסע שהחל ליצור בעיות. מבנה הרגלים של השחור באגף המלכה נראה גרוע מאוד אך תוכנות המחשב עדיין העריכו שהעמדה סבירה לאחר 24...צג2 אך השחור שיחק 24...צב5 ושני מסעים מאוחר יותר 26...רה6 והשחור נאלץ להקריב טיב. נפומניאשצ'י דחה את ההקרבה ובמקום זאת לקח את הרץ ב-ה6, בשעה שקבלת הטיב היתה מעניקה לו סיכוי טוב יותר לנצחון. המסע 32. מה:א4 הוביל לחילופי כלים ולעמדת סיום. לאחר מספר מסעים נוצרה עמדה שקולה למרות שהיה לשחור רגלי פחות. נפומניאשצ'י לחץ את דינג אבל לאחר 55. ח3 העמדה היתה שקולה לגמרי.
משחק עשירי
המשחק העשירי הסתיים בתיקו. במשחק זה בחר דינג לירן בהסתעפות של הפתיחה האנגלית עם הסתעפות לארבעת הפרשים עם 4. ה4 ולאחר מכן המשחק עקב אחר משחק של נפומניאשצ'י משנת 2020 עד למסע 14. 0-0 שהיווה חידוש של דינג. במסע ה-17 הלבן בחר לעבור לסיום, ולא נראה שיש ללבן סיכוי לנצח. במסע ה-33 דינג הציע חילופי צריחים והיה ברור שהוא לא מנסה לזכות במשחק. בסוף המשחק נותרו רק המלכים על הלוח.
משחק אחד עשר
המשחק האחד עשר הסתיים בתיקו לאחר 39 מסעים ופחות משעתיים משחק. נפומניאשצ'י פתח שוב 1. ה4 והפתיחה הספרדית הסגורה עם 6. ד3. המסע ה-14...רז7 היה חדש אך לאחר המסע ה-19 החלו חילופי כלים מסיביים והעמדה הגיעה לעמדת שוויון של צריח ורגלים.
משחק שנים עשר
נפומניאשצ'י נחל הפסד מטלטל במשחק ה-12; לא זו בלבד שהתוצאה הפכה לתיקו 6-6 עם שני משחקים לסיום הדו-קרב, אלא שזו גם מכה רגשית קשה, שכן נפומניאשצ'י עמד בעמדת נצחון, והיה יכול להבטיח למעשה את זכייתו באליפות העולם, עם פער של שתי נקודות מיריבו. נפומניאשצ'י השקיע 16 דקות חשיבה על המסע ה-35, אבל לא היה שום סיכוי להציל את עמדתו האבודה.
דינג חזר למסע 1. ד4 אבל דחה את הצעת נפומניאשצ'י לגמביט המלכה, והעדיף את שיטת קול. המשחק עבר כבר במסע החמישי 5...מהג7 להסתעפות נדירה והמסע השישי 6. רד7 היה חידוש ונראה ש-8...רז4 נותן לשחור לפחות שוויון. לאחר המשחק אמר דינג כי חשב שעמדתו טובה יותר בפתיחה, אך לאחר סדרת מסעים טובים של השחור התהפכו היוצרות והלבן עמד להפסיד, ולכן סיבך דינג את המשחק עם טקטיקות. דינג קלקל את מבנה הרגלים של השחור סביב המלך עם המסע 12. ר:ו6 ולאחר מכן שיחק את המסע המסוכן 17. ז4. לשחור היו סיכוי התקפה טובים בדיוק כפי שהיו ללבן. הלבן נכנס לבעייה לאחר 19. רג2 בשעה ש-19. צז1 היה שומר על שוויון. לאחר 19...פח4 היה ברור שהלבן מתמודד עם קשיים ניכרים. 24. ג4 היה כבר מסע של ייאוש ונראה היה שהשחור אמור לזכות במשחק.
לאחר המשחק אמר נפומניאשצ'י כי בשלב מסוים היה בטוח שעמדתו זכויה, "אבל גם אם אתה עומד זכוי עליך לדייק עד הסוף, וברור שהיום לא הייתי מספיק מדויק. להפסיד מעמדה זכויה זה לא הדבר הטוב ביותר לעשות, החלטתי ללכת להמשך כפוי ולהתמודד עם התוצאות, בשלב זה המשחק היה כאוטי." את המסע 27... צאז8 שיחק נפומניאשצ'י לאחר 27 שניות מחשבה בלבד, כאשר 27...פו3 היה טוב בהרבה. גם 28...רב8 שוחק מהר כאשר 28...פו5 היה עדיף. לאחר המסע ה-31 מה:ב4 היה ברור שעמדת הלבן עדיפה, אך עדיין לא זכויה. המסע 34...ו5 הדהים את דינג, שהשקיע דקה בלבד במסע 35. צ:ה6 שלאחריו עמדת השחור אבודה לחלוטין.
משחק שלושה עשר
המשחק השלושה עשר הסתיים בתיקו לאחר חזרה משולשת על המסעים. לשני המתמודדים היו סיכויים להגיע ליתרון במהלך המשחק. התוצאה לפני המשחק האחרון היא תיקו 6.5-6.5. דינג ישחק בכלים הלבנים במשחק האחרון.
נפומניאשצ'י פתח במסע 1. ה4 והמשחק התפתח לספרדית סגורה. המסע 10. רה3 איננו חדש, אך מעולם לא שוחק ברמות הגבוהות של השחמט. לאחר המסע ה-16...פג4 היתה לשחור עמדה שקולה לכל הפחות. המסע ה-18 של נפומניאשצ'י ו3 היה מפוקפק (מהה2 עדיף). לאחר 19. רו2 ניכר היה שנפומניאשצ'י איננו מרוצה מעמדתו.
רגע המפתח במשחק היה במסע ה-21 של השחור. דינג חשב עליו 25 דקות, כאשר המלצת התוכנה היתה 21..צב8 והבחירה ההתקפית היתה 21...מהז5. דינג בחר ב-21...צה5 שאיננו כה ברור ולאחריו עמדת הלבן שוב היתה סבירה. לאחר 23...מהה7 נראה היה שנפומניאשצ'י מקבל סיכויים כלשהם אבל לאחר המסע ה-36 העמדה היתה שקולה לגמרי והשחקנים החליטו לבצע חזרה משולשת על המסעים ולסיים בתיקו במסע ה-40.
משחק ארבעה עשר
המשחק הארבעה עשר והאחרון במסגרת המשחקים הקלסיים הסתיים בתיקו ובעקבות התוצאה 7-7 יתקיימו סדרה של משחקים מהירים (ואולי אף משחקי בזק) לקביעת אלוף העולם.
דינג לירן בכלים הלבנים בחר בפתיחה הנימצו הודית. כבר לאחר המסע התשיעי 9..ד:ג4 היה ברור שלשחור אין יותר בעיות בפתיחה. דינג הלך להסתעפות תוקפנית במיוחד עם 12. פז5 ח6 13. ח4 אבל 13...מהג7 ניטרל את רעיונות ההתקפה של הלבן. תוכנות המחשב מצאו הסתעפויות שיכלו להביא לשחור יתרון אך לאחר המסע ה-15 העמדה היתה שקולה לגמרי.
משחקים בקצב מהיר (25 דקות לכל שחקן)
דינג לירן ניצח במשחק הרביעי והאחרון מבין המשחק המהירים והפך לאלוף העולם החדש.
משחק ראשון
במשחק הראשון נוצר מבנה משונה לאחר פתיחת רגלי ד' בה הלבן לקח את רגלי ג4. נפומניאשצ'י פתח בהתקפה נגדית באגף המלך וטמן מלכודת עם המסע 22...צח5. המסע הנכון היה 23. מהג2 ולאחר 23. צב1 פה5! הלבן נזקק לדייק כדי להחזיק מעמד, אך עמד במשימה.
משחק שני
במשחק השני נקט נפומניאשצ'י בפתיחה הספרדית ועמד טוב יותר. 21. ה:ד6 (במקום 21. רז3!) אפשר לדינג לחזור למשחק ולהשיג שוויון. למרות זאת נפומניאשצ'י המשיך ליצור בעיות עד לסיום המשחק שבו דינג שיחק בצורה מאוד מדויקת.
משחק שלישי
במשחק השלישי הלבן ביצע פיאנקטו בשני האגפים והשיג יתרון זעיר, אך נפומניאשצ'י הצליח להשיג תיקו.
משחק רביעי
המשחק הרביעי והמכריע נפתח שוב בפתיחה הספרדית בה מצא נפומניאשצ'י רעיון מענין והביא את הרץ ל-ב1, אך הרץ מצא עצמו בהמשך המשחק כלוא במיקום גרוע. כשקצב המשחק הואץ שיחק נפומניאשצ'י 29. מהו3 ודינג שיחק 29...ה4 (במקום 29..פה7); לאחר מכן המשחק הפך לשקול ונראה היה שנפומניאשצ'י יסכים לתיקו עם 44. מהה4+ אך דינג דחה את ההצעה עם 46...צז6. נפומניאשצ'י שגה עם 48. ח4 (צריך היה לשחק 48. מהו4) אך פתח בהתקפת נגד עם 52. מהג8 צג6 53. מהא8 עם הרעיון צד8. דינג שיחק בזהירות ורוב היתרון נעלם, אך עדיין היו לו מספר איומים. לאחר 58...א3 59 ח5 העמדה היתה שקולה אך נפומניאשצ'י שיחק 59. מהג7? ולאחר שגיאה זו דינג זכה במשחק ובתואר אלוף העולם.
אוטסוקה איי
ביוגרפיה
איי אוטסקה חתומה בחברת התקליטים "avex trax", אחת מחברות התקליטים הגדולות ביפן, וחתומים בה בין השאר איומי האמאסאקי, קודה קומי, נמיאה אמורו, היטומי שימאטאני, בואה, סוויטבוקס, אמי סוזוקי ואברי ליטל טינג. איי אוטסוקה הוסמכה ללמד בגן ילדים ותכננה להיות גננת במקרה שקריירת השירה שלה תקרוס.
משמעות המילה איי (愛) היא אהבה, לכן המילה "אהבה" מופיעה הרבה בעבודותיה. היא גם משתמשת במשחק מילים משום שאיי נשמע כמו האות האנגלית "I".
חביב בן אוס אבו תמאם
חביב בן אוס אבו תמאם (בערבית: حبيب بن أوس الطائي; בקירוב 796/807 – 845), מוכר יותר בכוניה אבו תמאם (בערבית: أبو تمام), היה משורר ערבי שנולד להורים נוצרים והתאסלם במהלך חייו. הוא ידוע בעיקר בספרות בשל אוסף השירים המוקדמים שלו מהמאה ה-9 הידועים בשם "החמאסה", הנחשבת לאחת האנתולוגיות הגדולות ביותר של הספרות הערבית שכונסו אי פעם. החמאסה הכיל 10 ספרי שירים, עם 884 שירים בסך הכל.
ביוגרפיה
אבו תמאם בילה את נעוריו בחומס, אם כי, לפי סיפור אחד, הוא הועסק במהלך ילדותו במכירת מים במסגד בקהיר. הופעתו הראשונה כמשורר הייתה במצרים, אך מכיוון שלא הצליח להתפרנס שם הוא נסע לדמשק, ולאחר מכן למוסול. משם הוא חיפש חסות מהח'ליף אל-מאמון בסוריה מהח'ליפות העבאסית, אך לא הצליח להרשים אותו.
לאחר מכן הוא נסע לכיוון החלק המזרחי של הח'ליפות, בסופו של דבר רכש מעריצים על ידי שבחים של פקידים שונים, ביניהם מושל אמירות ארמניה חאליד בן יזיד א-שייבאני שלפי הדיווחים נתן לו 10,000 דירהם במספר הזדמנויות ומימן את מסעותיו. לאחר מותו של אל-מאמון, אבו תמאם שהפך מפורסם באותה העת חיפש חסות אצל הח'ליף החדש אל-מעתצם שלקח אותו מיד תחת חסותו. לאחר שנת 833 הוא התגורר בעיקר בבגדאד, בחצר הח'ליף. מבגדאד הוא ביקר בח'וראסאן, שם נהנה מחסדו של עבדאללה בן טאהיר. בשנת 845 בקירוב הוא היה במערת א-נועמאן, שם פגש את המשורר אל- בוהטורי (חי בסביבות 820–897). הוא מת במוסול בשנת 845.
אבו תמאם ידוע בעיקר בספרות על ידי אוסף השירים המוקדמים שלו מהמאה ה-9 הידוע בשם החמאסה. החמאסה (בערבית: حماسة) היא אחת האנתולוגיות הגדולות ביותר של הספרות הערבית שכונסו אי פעם. אבו תמאם אסף את היצירות הללו בהמדאן כשהיה מוגבל בתנועתו עקב שלגים עזים, שם הייתה לו גישה לספרייה השייכת לאבו אל-ופא בן סלמה. בחמאסה יש עשרה ספרי שירים הסווגים לפי נושאים. שירים מסוימים הם קטעים משירים ארוכים. זהו אחד מאוצרות השירה הערבית הקדומה. אנתולוגיה מאוחרת יותר באותו שם חוברה על ידי המשורר אל-בוהטורי. החמאסה יצר סוגה חדשה בשירה הערבית באותה התקופה ומאוחר יותר יצאו אנתולוגיות נוספות בסגנון דומה. שירה זו מזכירה את השירה אפית בכך שמגוללת סיפורי אבירות של חיילים.
המשורר אל-בוהטורי, שהיה תלמידו של אבו תמאם, היה גם חבר בשבט טאיע. בספרות הערבית הושוו שני משוררים אלו פעמים רבות זה לזה. בדרך כלל, אבו תמאם מקובל כנציג של סגנון השירה המלאכותי (המאסנו). מצד שני, תלמידו אל-בוהטורי נחשב בדרך כלל כמייצג של סגנון השירה הטבעית (מטבו').
שני אוספים נוספים בעלי אופי דומה מיוחסים לאבו תמאם. שיריו שלו הוזנחו מעט בשל הצלחת הליקוטים שלו, אך הם זכו למוניטין רב במהלך חייו. שיריו משקפים שבירה סגנונית מהשירה הערבית שעד אותה תקופה הייתה מבוטאת יותר בעל פה, המתארים לעיתים קרובות אירועים היסטוריים ואנשים. אוספים אלו הובדלי מאחרים בטהרת סגנונם, ונקשרו לפילוסופיה המואציליטית הרווחה בתקופה העבאסית. שיריו פורסמו בקהיר ב-1875.
לדברי המשורר אדוניס, אבו תמאם "החל מראיית השירה כבריאה של העולם דרך השפה, תוך השוואה בין יחסי המשורר והמילה הכתובה ליחס בין שני אוהבים, ופעולת כתיבת השירה לפעולה מינית".
פול וסלי
ביוגרפיה
נולד בשם "פאוול תומאש וסילבסקי" (בפולנית: Paweł Tomasz Wasilewski) בניו ברונסוויק, ניו ג'רזי להורים ממוצא פולני והוא אף דובר פולנית. יש לו אחות בכורה, מוניקה, ושתי אחיות צעירות, לאה וג'וליה. הוא גדל בעיירה מרלבורו, ניו ג'רזי.
וסלי למד בתיכון בניו ג'רזי ובמהלך לימודיו בו לוהק לגילום דמותו של מקס ניקרסון באופרת הסבון "אור מנחה". הוא עבר לתיכון אחר שבו היה יכול להתאים את שעות הלימודים לשעות הצילומים. וסלי סיים את התיכון בשנת 2000 והחל ללמוד באוניברסיטת ראטגרס. הוא עזב לאחר סמסטר אחד בתמיכת הוריו לאחר שההצעות לתפקידים גברו והוא הבין שיוכל לפתח קריירת משחק.
בשנת 2005 החל להשתמש בשם פול וסלי. כשנשאל לפשר השינוי הסביר שהתקשו להגות את שמו הקודם.
חיים אישיים
בשנת 2007 החל לצאת עם השחקנית טורי דה ויטו, כאשר הם שיחקו יחד בסרט "Killer Movie". הם נישאו בטקס פרטי בניו יורק באפריל 2011. ביולי 2013 דווח שהם הגישו תביעה לגירושין. הגירושין הסתיימו בדצמבר 2013.
ווסלי התגורר באטלנטה, ג'ורג'יה, בזמן שצילם את "יומני הערפד" ובשאר הזמן עם דה ויטו בלוס אנג'לס, קליפורניה הוא מכר את ביתו בלוס אנג'לס לאחר גירושיו מדה-ויטו
בפברואר 2019, לאחר שנה של זוגיות, וסלי התחתן עם אינס דה רמון. הם נפרדו ב-2022.
ג'נט הורן
ג'נט הורן (באנגלית: Janet Horne) הייתה אישה סקוטית אשר יחד עם בתה הואשמה כמכשפה. היא הייתה האדם האחרון שהוצא להורג באופן חוקי בעוון כישוף באיים הבריטיים.
ג'נט הורן ובתה נעצרו בדורנוך שבמחוז סאתרלנד ונכלאו, בעקבות האשמות מצד שכניה. הורן גילתה סימני סניליות, ולבתה היו עיוותים ברגליה ובידיה. השכנים האשימו את הורן שהשתמשה בבתה בתור פוני, ורכבה עליה לפגוש את השטן, שהתקין לה פרסות. המשפט היה מהיר – השריף הרשיע את שתיהן, ודן אותן להישרף על המוקד. הבת הצליחה לברוח, אך ג'נט הופשטה, נמרחה בזפת, הוצעדה למרכז העיר על חבית ונשרפה בעודנה חיה. תשע שנים אחרי מותה בוטלו החוקים נגד הכישוף בסקוטלנד.
ג 'נט (או ג'ני) הורן היה גם שם גנרי עבור מכשפות בצפון סקוטלנד באותה תקופה, דבר המקשה לגלות אם זה היה שמה האמיתי, ואם לא – מה היה שמה. ישנם מקורות הקובעים את תאריך הוצאתה להורג כיוני 1722 וישנם אחרים המציינים את 1727.
מורשת
כמו כן, הסיפור של ג'נט הורן הוא נושא השיר ""Am I Evil?" של להקת המטאל דיאמונד הד.
גשר סנטנאריו
גשר סֶנְטֶנָאריוֹ (ספרדית: Puente Centenario, אנגלית: Centennial Bridge, בתרגום מילולי: גשר יובל המאה ) הוא גשר מרכזי בפנמה, שחוצה את תעלת פנמה. הוא נבנה כדי להשלים את גשר האמריקות ולהחליפו במסגרת הכביש הפאן-אמריקאי. עם פתיחתו בשנת 2004, הוא הפך למעבר הקבוע השני של התעלה.
תיאור
גשר סנטנאריו הוא המעבר העיקרי השני שנבנה על מנת לחצות את תעלת פנמה. הראשון שנבנה היה גשר האמריקות. קיימים אמנם גם מספר גשרי שירות קטנים, אך ניתן להשתמש בגשרים אלה רק כאשר שערי הנעילה סגורים ויש להם קיבולת מוגבלת.
הגשר ממוקם 15 קילומטרים מצפון לגשר האמריקות ונבנה כדי להקל על המעבר בו, שהפך ל"צוואר בקבוק".
היסטוריה
בתחילה, היה גשר האמריקות, שנפתח בשנת 1962, הכביש הראשי היחיד שחצה את תעלת פנמה. התנועה מעל גשר זה הייתה במקור בסביבות 9,500 כלי רכב ביום. במהלך הזמן התרחבה התנועה, ובשנת 2004 כבר עברו בגשר 35,000 כלי רכב ביום, דבר שהביא במרוצת הזמן לפקקי תנועה נרחבים ולהאטה מסיבית של התנועה, באופן מתמשך.
מאחר שהגשר ייצר צוואר בקבוק גדול בכביש המהיר הפאן-אמריקני, החליטה ממשלת פנמה לבנות מעבר נוסף על התעלה. באוקטובר 2000 פורסם המכרז לבניית גשר חלופי כולל כביש, למעבר נוסף על התעלה, והחוזה להקמת גשר חלופי הוענק במרץ 2002. נקבע לוח זמנים שאפתני של 29 חודשים בלבד, עד אוגוסט 2004, כך שהגשר יוכל להיפתח במלאת 90 שנה למעבר הראשון של ספינה בתעלת פנמה, על ידי ספינת המטען "אנקון", שעברה במקום ב־15 באוגוסט 1914. הגשר נקרא Centenario - שתרגומו "יובל המאה", על שם שנת המאה למדינת פנמה, שנחגגה ב-3 בנובמבר 2003.
הגשר החדש תוכנן על ידי מיזם משותף בין חברת טי לין אינטרנשיונל לבין קבוצת לואיס ברגר בע"מ, והוא נבנה על ידי החברה הקבלנית בילפינגר ברגר הגרמנית , תוך שימוש במשאבים של חברת הבת האוסטרלית שלו בולדרסטון הורניברוק. האדריכל מיגל רוזאלס יצר את הרעיון והעיצובים האסתטיים הראשוניים לגשר פנמה-סנטנאריו. חוזי הנדסת מבנה הוענקו לליאונהארד, אנדרה ופרטנר.
הגשר עצמו נחנך על פי לוח הזמנים ב־15 באוגוסט 2004, אך בפועל נפתח לתנועה ב־2 בספטמבר 2005, עם סיום הכבישים המהירים המובילים אליו. בדצמבר 2010 קרס חלק מגשר סנטנאריו בעקבות גשם כבד ושיטפונות והתנועה בו הושבתה למשך כשנה. בנובמבר 2011, הוחזרה התנועה המלאה בגשר. הגשר הוא בעיצוב גשר מעוגן כבלים, שהוא הסוג המורכב ביותר של גשר, המשלב עמוד, קורה וכבלים התומכים זה את זה ויוצרים לבסוף גשר יציב. הגשר הוא באורך כולל של 1,052 מטר (כקילומטר), כאשר גובהו מאפשר לכלי שיט גדולים לעבור מתחתיו. הגשר נתמך על ידי שני מגדלים, כל אחד מהם בגובה 184 מטר. הוא מכיל שישה נתיבי תנועה החוצים את פני התעלה.
גשר סנטנאריו נועד לעמוד ברעידות האדמה שמתרחשות לעיתים קרובות באזור התעלה.
ספר מחזור
"ספר מחזור" הוא ספר, היוצא בעת סיום מחזור מסוים בבית ספר או מסלול הכשרה אחר, על מנת לתעד ולהנציח את בוגרי מחזור תוכנית הלמידה או ההכשרה.
בספר המחזור מופיעות תמונות של בוגרי המחזור וסיכומים בכתב של חוויות שעברו ביחד, כגון טיול שנתי או טקסים. כמו כן מופיע סיכום קצר על כל בוגר, ביניהם דברים שמאפיינים אותו שנכתב על ידו או על ידי אחד אחר מבני המחזור. מופיעים גם סיכומים על המורים, המפקדים או המדריכים, שלימדו את המחזור וברכותיהם לבוגרי התוכנית. ברוב בתי הספר בישראל מקובל להוציא ספרי מחזור בסוף שנת הלימודים. ישנן גם אוניברסיטאות, מכללות ויחידות צבאיות, העורכות ספרי מחזור. קיימות גם מהדורות דיגיטליות של ספרי מחזור.
מלגת אלון
מלגת אלון היא מלגה שניתנת על ידי ות"ת ונועדה לאפשר קליטה של חוקרים צעירים מצטיינים באוניברסיטאות בישראל.
המלגה נועדה להתגבר על המחסור בתקציב לקליטתם של חוקרים צעירים, כאלה שזה עתה סיימו את הכשרתם האקדמית דוקטורט ופוסט-דוקטורט. מלגת אלון אינה ניתנת לחוקר ישירות, אלא מממנת את העסקתו במשרה אקדמית באוניברסיטה (בדרגה שנקבעה לו) במשך שלוש שנים, שלאחריהן מתחייבת האוניברסיטה להמשיך ולהעסיקו במשרה תקנית. בנוסף ניתן למלגאי מענק חד-פעמי לרכישת ציוד מחקרי.
מלגת אלון קרויה על שמו של יגאל אלון, שהיה שר החינוך ויו"ר המועצה להשכלה גבוהה. המלגה ניתנת לחוקר על בסיס הצטיינותו האישית, אך הגשת הבקשה למלגה נעשית על ידי האוניברסיטה החפצה להעסיקו. על המלגה מתחרות כל האוניברסיטאות בישראל, בלא שתקבע מכסה לכל אוניברסיטה או לתחומי המחקר השונים. בסך-הכל מוענקות בכל שנה, במסגרת התוכנית, עד 25 מלגות תלת-שנתיות חדשות . המלגות ניתנות למלגאים מתחומים שונים, בהם מדעים מדויקים והנדסה, מדעי החברה, מדעי הרוח ומדעי החיים.
פרדיקט
פְּרֵדִיקָט (מלטינית: predicatum), הוא מאפיין או טענה המיוחסים לרכיב אחר באותה מסגרת. המונח משמש בדקדוק, בפילוסופיה, במתמטיקה, בלוגיקה, במדעי המחשב ובתחומים נוספים.
האריה של פיגארו
פנו דרך לָעושה כול (איטלקית: Largo al factotum; נקרא גם האריה של פיגארו) היא אריה מתוך האופרה הספר מסביליה שכתב המלחין ג'ואקינו רוסיני. את האריה שר פיגארו בהופעתו הראשונה באופרה.
"עושה כול" הוא המשרת, העוסק בכל העניינים, נקרא לטפל בכל נושא ולפתור כל בעיה, ומתוך כך רואה עצמו ראש וראשון, איש שאין לו תחליף. פירוש המילה factotum בלטינית הוא "עושה הכול".
בשל המשקל המשולש של 6/8, בקצב מהיר של אלגרו ויואצ'ה (מהיר ומלא חיים), אריה זו היא אחת הקשות ביותר לביצוע לבריטון. אף על פי כן, היא אחת האריות המפורסמות ביותר בשירה האופראית, וזמרי בריטון מרבים לשיר אותה ורואים בה הזדמנות להפגין את כישרונם. בתרגומה לעברית מוכרת האריה בקריאה החוזרת ונשנית "פיגארו פה, פיגארו שם" של הספר, המתרברב בפרסומו הרב בעירו.
קהיר (פירושונים)
{{פירושונים| במצרים: אחר:
ראו גם
}}
ג'ייסון סיגרס
ג'ייסון סיגרס (באנגלית: Jason Siggers; נולד ב-24 באוגוסט 1985) הוא כדורסלן אמריקאי, המשחק בעמדת הקלע במכבי עירוני רעננה מהליגה הלאומית בכדורסל. גובהו 1.93 מטרים ומשקלו 90 קילוגרם. שיחק בעבר בקבוצות מדנמרק, משווייץ, מצרפת, מישראל ומקוריאה הדרומית.
קריירה
סיגרס למד בתיכון סקייליין בדאלאס, טקסס, יחד איתו שיחק סי. ג'יי. מיילס. הוא שיחק כדורסל במכללת ניו מקסיקו ובאוניברסיטת אולבני שבניו יורק. בשנה הראשונה שלו באולבני, דורג סיגרס במקום השמיני בקרב מובילי המחוז המזרחי כשהוא קולע 14.2 נקודות ושלישי באחוזי קליעה מקו העונשין עם 82.9%. כמו כן הוא העמיד ממוצעים של 3.9 ריבאונדים ו-2.2 אסיסטים למשחק. ב-27 במרץ 2007 נבחר סיגרס לחמישייה הראשונה של המחוז.
את הקרירה המקצוענית החל במדי באקן ברס מליגת העל הדנית בה שיחק 5 משחקים בלבד והעמיד בהם ממוצע של 25 נק', 4.6 ריבאונדים ו-4.2 אסיסטים.
בעונה הבאה עבר לשחק בבונקורט מליגת העל השווצרית בה העמיד ממוצאים של 17 נק', 3.2 ריבאונדים ו-3 אסיסיטים.
בעונת 2009/10 חתם בליל מהליגה הצרפתית השנייה במדיה העמיד ממוצע של 18 נק', 4.6 ריבאונדים ו3.4 אסיסטים.
לאחר שעזב את ליל חתם לשנתיים רואן מטרופול בסקט גם היא מהליגה השנייה. בעונה הראשונה בקבוצה העמיד 18.6 נק' ו-4.2 ריבאונדים ובעונה השנייה 18.5 נק' ו-4.1 רביאונדים.
לאחר מכן שב לעונה נוספת בליל בה העמיד ממוצאים של 18.1 נק' ו-4.5 ריבאונדים. לקראת סיום העונה עבר לשטרסבורג IG מהליגה הבכירה והעמיד 10 נק' בממוצע בצמד משחקי הליגה ו-6.6 נק' ב-8 משחקים בפלייאוף.
בעונה הבאה, עונת 2013/14 שב סיגרס לליגה השנייה וחתם בבולזאק באסקט בה העמיד 13 נק' ו-3.7 ריבאונדים.
בעונה הבאה עבר לסן קנטן בה העמיד 14.4 נק' ו-3.6 ריבאונדים.
בעונת 2015/2016 שיחק בליגה הלאומית במדי הפועל גלבוע גליל, איתה זכה באליפות הליגה הלאומית והעפיל לליגת העל. בעונה זו העמיד 19.7 נק' ו-4.1 ריבאונדים. בעונת המשיך לשחק בהפועל גלבוע גליל, וזכה כשחקנה בפרס השחקן השישי של העונה בליגת העל. באותה עונה קלע לזכות קבוצתו שני סלי ניצחון נגד מכבי תל אביב. בעונה זו העמיד 17.1 נק' ו-4.3 ריבאונדים. בסיום העונה שיחק לתקופה קצרה ברפובליקה הדמוניקנית במדי טיטנאס לייסי. בעונת שיחק עבור מכבי ראשון לציון. בעונה זו העמיד 14.3 נק' בממוצע.
בעונת 2018/2019 שיחק בקבוצת קויאנג אוריונס מליגת העל הקוריאנית. בעונה זו העמיד 13.6 נק' ו-4.2 ריבאונדים ובמהלכה נפצע ושבר את ידו.
ב-9 בנובמבר 2019 חתם במדי הפועל חיפה מהליגה הלאומית בכדורסל וערך את הופעת הבכורה שלו יומיים לאחר מכן, במשחק ההפסד לקבוצתו לשעבר, גלבוע גליל, במסגרת גביע המדינה. בעונה זו העמיד 20.1 נק', 5.8 ריבאונדים ו2.8 אסיסטים. ביוני 2020, עם עלייתה לליגת העל בכדורסל, הפועל חיפה החתימה אותו לעונה נוספת. בעונתו השנייה בקבוצה העמיד 15.3 נק' ו-3.3 ריבאונדים.
ב-30 באוגוסט 2021 חתם במדי מכבי עירוני רעננה מהליגה הלאומית בכדורסל. בעונתו הראשונה בקבוצה העמיד 23.5 נק', 5.9 ריבאונדים ו-4.6 אסיסטיים. לאחר סיום העונה חתם בקבוצה לעונה נוספת. בסיום עונת 2022/23 העמיד ממוצעים של 18.7 נק' ו-3.9 ריבאונדים.
חיים אישים
סיגרס נשוי ללטויה ואב לשלושה, בנו הבכור הוא כדורסלן יוטה ג'אז קיונטה ג'ורג'.
אאוג'ן פילוטי
אֵאוּגֵ'ן פִילוֹטִי (ברומנית: Eugen Filotti; 28 ביולי 1896 – 1 ביוני 1975) היה פובליציסט, דיפלומט, עורך ומתרגם רומני.
ביוגרפיה
פילוטי נולד בבוקרשט, ילדם השני של ניקולאה פילוטי, רוקח צבאי בעל דרגת סגן, ואאורליה, בתו של ד"ר יעקב פליקס. שנתיים לאחר לידתו מת האב משחפת, והאם גידלה את ילדיה מגמלה צנועה. אאוג'ן ניסה להמשיך בדרכו של אביו, ובשנת 1914 נרשם לפקולטה לרוקחות. עוד בהיותו בבית הספר התיכון החל פילוטי לכתוב בעיתונים, בעיקר בנושאי מדיניות חוץ. בשנת 1916, עם כניסת רומניה למלחמת העולם הראשונה, גויס ומונה לרוקח צבאי בדרגת סגן. בסיום המלחמה זנח את לימודי הרוקחות ונרשם לפקולטה למשפטים של אוניברסיטת בוקרשט, לימודים שסיים בהצלחה בשנת 1922. גם בתקופת לימודי המשפטים המשיך בעבודתו הפובליציסטית, ובסיום לימודיו נכנס לעבוד כעורך בעיתון "האמת". בעבודתו כעורך המשיך להתמקד בנושאי מדיניות חוץ וגם, הפעם בתפקיד מנהל, פרסם את השבועון "המילה החופשית".
בשנת 1927 עבר פילוטי לתחום הדיפלומטיה ומונה לנספח עיתונות בצ'כוסלובקיה. שנה מאוחר יותר צורף למשלחת הרומנית שליד חבר הלאומים בז'נבה, שם פעל עד 1930, עת מונה למנהל מדור העיתונות והמידע במשרד החוץ הרומני. בשנת 1935 מונה לשגריר רומניה בטורקיה, אולם לאחר שנה, עם חילופי הממשלה ברומניה, העבירו שר החוץ החדש להיות שגריר ביוון, עמדה חשובה פחות מנקודת מבט רומנית. בסתיו 1938 עבר להיות שגריר בבולגריה, מדינה עוינת לרומניה באותה תקופה, ופעל להשגת הסכם חילופי אוכלוסין בדוברוג'ה. לאחר תכתיב וינה מונה פילוטי לשגריר בהונגריה, ובמהלך תפקידו זה פעל למען האוכלוסייה הלא-הונגרית של צפון טרנסילבניה, אשר הועברה מרומניה להונגריה. החל משנת 1942 סיפקה המשלחת הדיפלומטית הרומנית בראשותו של פילוטי כמויות גדולות של דרכונים ליהודים הונגרים שמוצאם מטרנסילבניה, דרכונים שאפשרו להם מעבר לרומניה והצילו אותם מהגורל המר של יהודי הונגריה. לאחר שינוי השלטון באוגוסט 1944 ברומניה, מונה פילוטי למנהל משרד החוץ הרומני, עד ששוב התחלפה הממשלה במרץ 1945, מועד בו העדיף להתפטר. בשנים 1946–1947 פעל במשלחת הרומנית לשיחות השלום בפריז בתפקיד מומחה, ובסיומה מונה לשגריר באיטליה, תפקיד שלא הצליח לממש בגלל וטו סובייטי שהביא לפרישתו לגמלאות. בהמשך חייו עסק פילוטי בעריכה ותרגום, ואף מונה בשנת 1957 למנהל "ההוצאה לאור בשפות זרות".
מרליין פלדהויס
מגדלנה יוהנה מריה "מרליין" פלדהויס (בהולנדית: Magdalena Johanna Maria "Marleen" Veldhuis; נולדה ב-29 ביוני 1979) היא שחיינית הולנדית. היא אלופה אולימפית (בייג'ינג 2008), אלופת עולם בעלת 8 מדליות עולמיות, מהן 2 זהב ושיאנית העולם הנוכחית ב-4 משחים, ב-50 מטר חופשי (בריכה של 25 מטר) וב-3 משחי שליחות: 4x100 מטר חופשי (בריכה אולימפית), 4x100 מטר חופשי ו-4x200 מטר חופשי (בריכה של 25 מטר).
ביוגרפיה
מרליין פלדהויס נולדה בבורנה (Borne) שבמזרח הולנד. בצעירותה היא שיחקה כדורמים ושילבה את המשחק יחד עם שחייה. בשנת 2002 בגיל 23, לאחר שבחרה להתמקד רק בשחייה תחרותית, היא השתתפה לראשונה באליפות אירופה בשחייה שנערכה בברלין וזכתה במדליית ארד במשחה ל-4x100 מטר חופשי.
באפריל 2003 הצטרפה פלדהויס לקבוצת שחייני הצמרת של אמסטרדם והתאמנה תחת הדרכתו של המאמן פדור האס.
באליפות העולם בשחייה שנערכה בברצלונה, ספרד בשנת 2003 סיימה פלדהויס במקום ה-7 במשחה ל-50 מטר חופשי ובמקום ה-8 במשחה ל-100 מטר חופשי.
באולימפיאדת אתונה (2004) זכתה פלדהויס במדליית ארד במשחה שליחות 4x100 חופשי, בתוצאה של 3:37.59 דקות אחרי המנצחות האוסטרליות שקבעו שיא עולם חדש בזמן של 3:35.94 דקות והאמריקאיות שקבעו שיא אמריקאי חדש 3:36.39 דקות. בנוסף, היא סיימה במקום ה-6 במשחה ל-4x100 מטר מעורב בתוצאה של 4:07.36 דקות, אוסטרליה שניצחה קבעה שיא עולם חדש 3:57.32 דקות, במקום ה-9 במשחה ל-50 מטר חופשי בתוצאה של 25.27 שניות, במקום ה-11 במשחה ל-100 מטר חופשי בתוצאה של 55.32 שניות ובמקום ה-9 במשחה ל-4x200 מטר חופשי בתוצאה של 8:08.96 דקות.
באליפות העולם בשחייה (בריכה של 25 מטר) שנערכה באינדיאנפוליס, ארצות הברית באוקטובר 2004 זכתה פלדהויס במדליית זהב במשחה ל-50 מטר חופשי בתוצאה של 24.41 שניות ובמדליית ארד במשחה ל-100 מטר חופשי בתוצאה של 53.88 שניות.
באליפות העולם בשחייה שנערכה במונטריאול, קנדה בשנת 2005 זכתה פלדהויס במדליית כסף במשחה שליחות 4x100 חופשי.
באליפות העולם בשחייה (בריכה של 25 מטר) שנערכה בשאנגחאי, סין באפריל 2006 זכתה פלדהויס במדליית זהב במשחה ל-4x100 מטר חופשי בשיא עולם חדש בתוצאה של 3:33.32 דקות, במדליית כסף במשחה ל-100 מטר חופשי (53.33 שניות) ובמדליית ארד במשחה ל-50 מטר חופשי 024.25 שניות).
באליפות העולם בשחייה שנערכה במלבורן, אוסטרליה בשנת 2007 זכתה פלדהויס ב-3 מדליות, מדליית כסף במשחה ל-100 מטר חופשי ושתי מדליות ארד במשחה ל-50 מטר חופשי ובמשחה ל-4x100 מטר חופשי.
שיא עולם ראשון
בתחרות גביע העולם שנערכה בברלין, (בריכה של 25 מטר) בנובמבר 2007, קבעה פלדהויס את שיאה העולמי הראשון, במשחה ל-50 מטר חופשי בתוצאה של 23.58 שניות, שיפור במאית השנייה (23.59 שניות) לשיא העולמי בן ה-7 שנים וחצי, של תרסה אלסהמר משוודיה.
באליפות אירופה בשחייה שנערכה באיינדהובן, הולנד במרץ 2008 זכתה פלדהויס ב-3 מדליות זהב במשחה ל-50 מטר חופשי בשיא עולם חדש בתוצאה של 24.09 שניות, שיפור לשיא העולמי מאולימפיאדת סידני (2000) שניקבע על ידי בת ארצה אינגה דה ברוין (24.13 שניות), במשחה ל-100 מטר חופשי בתוצאה של 53.77 שניות ובמשחה ל-4x100 מטר חופשי בשיא עולם חדש נוסף בתוצאה של 3:33.62 דקות (שיא העולם הנוכחי). בנוסף, היא זכתה במדליית ארד במשחה ל-4x100 מטר מעורב בתוצאה של 4:04.41 דקות.
באליפות העולם בשחייה (בריכה של 25 מטר), שנערכה במנצ'סטר, אנגליה באפריל 2008 זכתה פלדהויס ב-4 מדליות זהב. במשחה ל-50 מטר חופשי בשיא עולם חדש תוצאה של 23.25 שניות, במשחה ל-100 מטר חופשי בתוצאה של 52.17 שניות, במשחה ל-4x100 מטר חופשי בשיא עולם חדש בתוצאה של 3:29.42 דקות ובמשחה ל-4x200 מטר חופשי בשיא עולם חדש בתוצאה של 7:38.90 דקות (שיא העולם הנוכחי).
מדליית זהב אולימפית
בתחרות שחייה (בריכה של 25 מטר) שנערכה באמסטרדם, הולנד בדצמבר 2008 במשחה ל-4x100 מטר חופשי קבעה הרביעייה הולנדית שיא עולם חדש, שיפור לשיא שלהן מאפריל אותה שנה, בתוצאה של 3:28.22 דקות (שיא העולם הנוכחי).
בתחרות גביע אמסטרדם בשחייה שנערכה ב-19 באפריל 2009, קבעה פלדהויס שני שיאי עולם חדשים באותו היום, במשחה ל-50 מטר פרפר בתוצאה של 25.33 שניות (שיא העולם הנוכחי) ובמשחה ל-50 מטר חופשי בתוצאה של 23.96 שניות (שיא העולם הנוכחי). יומיים לפני כן, קבעה פלדהויס את הזמן השני בהיסטוריה במשחה ל-100 מטר פרפר בתוצאה של 56.69 שניות (8 מאיות השנייה איטי משיא העולם).
מדליית זהב עולמית
באליפות העולם בשחייה שנערכה בשאנגחאי, סין בשנת 2011 זכתה פלדהויס בשתי מדליות, זהב וארד. מדליית זהב במשחה שליחות 4x100 מטר חופשי ביחד עם אינגה דקר, ראנומי קרומווידג'ויו ופמקה המסקרק בתוצאה של 3:33.96 דקות, לפני ארצות הברית (3:34.47 דקות) וגרמניה (3:36.05 דקות) ומדליית ארד במשחה ל-50 מטר חופשי בתוצאה של 24.49 שניות, אחרי אלסהמר (24.14 שניות) וקרומווידיויו (24.27 שניות).
באולימפיאדת לונדון (2012) זכתה פלדהויס בשתי מדליות, כסף וארד. מדליית כסף במשחה שליחות 4x100 מטר חופשי ביחד עם אינגה דקר, פמקה המסקרק וראנומי קרומווידג'ויו בתוצאה של 3:33.79 דקות, אחרי אוסטרליה שקבעה שיא אולימפי חדש של 3:33.15 דקות ולפני ארצות הברית שקבעה שיא אמריקאי חדש של 3:34.24 דקות ומדליית ארד במשחה ל-50 מטר חופשי בתוצאה של 24.39 שניות, אחרי בת ארצה קרומווידיויו שקבעה שיא אולימפי חדש של 24.05 שניות ואלכסנדרה גרסימניה מבלארוס (24.28 שניות).
ספן
ספן, מלח, יורד ים או ימאי הוא עובד זוטר על אנייה.
תפקידיו של הספן והמרחק המעמדי בינו לבין מפקד האנייה, רב החובל, הלכו והתקרבו לאורך ההיסטוריה, ככל שהעבודה הגופנית הנדרשת מן הספנים הלכה והתמעטה. בספינות משוטים היו הספנים החותרים בדרך כלל עבדים או שבויי מלחמה שהפכו לעבדים לצורך החתירה.
בספינת מפרש היו המלחים פשוטי עם בדרך כלל, בעוד הקצינים ואף הצוערים (שהיו יכולים להיות נערים צעירים, אך בכל זאת דרגתם הייתה גבוהה משל המלחים) היו בני טובים - ממעמד האצולה.
בתקופה בה רווחו ספינות המפרש, ספנים היו עשויים להישכר לשירות מחייב תמורת מטבע, גם אם מתן המטבע התבצע שלא ביודעין (באנגליה, למשל).
בתקופה המודרנית מובדל מעמד המלחים ממעמד החובלים (קציני הים) על הספינה במעבר קורס קצינים, ולא במוצא. ברוב המקומות עדיין כפוף כל מלח, ללא תלות בוותק ובניסיון, לכל קצין ים.
רמת הכשרת ימאים נקבעה באמנת הכשרת והסמכת ימאים.